Uznesenie Všeobecného súdu z 13. novembra 2025 – Evroins inshurans grup/EIOPA
(vec T-586/23)1
„Žaloba o neplatnosť – Hospodárska a menová politika – Hodnotiaca správa EIOPA týkajúca sa spoločnosti Euroins Romania Asigurare-Reasigurare S.A. – Rozhodnutie odvolacej rady, ktorým bolo odvolanie zamietnuté ako neprípustné – Čiastočný zjavný nedostatok právomoci – Žaloba, ktorá je sčasti zjavne neprípustná a sčasti zjavne bez právneho základu“
Jazyk konania: angličtina
Účastníci konania
Žalobkyňa: Evroins inshurans grup AD (Sofia, Bulharsko) (v zastúpení: A. Morogai, H. Drăghici a F. Giurgea, advokáti)
Žalovaná: Európsky orgán pre poisťovníctvo a dôchodkové poistenie zamestnancov (v zastúpení: S. Rosenbaum a S. Dispiter, splnomocnení zástupcovia, za právnej pomoci H.-G. Kamann, Z. Mzee a F. Boos, advokáti)
Predmet veci
Žalobkyňa sa svojou žalobou podanou na základe článku 263 ZFEÚ domáha zrušenia rozhodnutia odvolacej rady európskych orgánov dohľadu BoA-D-2023-02 z 19. júla 2023, ktorým bolo zamietnuté ako neprípustné jej odvolanie podané podľa článku 60 nariadenia Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov), a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/79/ES (Ú. v. EÚ L 331, 2010, s. 48).
Výrok
Žaloba sa zamieta.
Evroins inshurans grup AD znáša vlastné trovy konania a je povinná nahradiť trovy konania Európskeho orgánu pre poisťovníctvo a dôchodkové poistenie zamestnancov (EIOPA).
____________
1 Ú. v. EÚ C, C/2024/428, 3.1.2024.